KLASA: 034-05/25-01/32

URBROJ: 711-02-02/07-2025-2

Zagreb, 12. ožujka 2025.

 **MARTIN MARTIĆ**

 **općinski načelnik Općine Preseka**

**Predmet: mišljenje na zahtjev obveznika Martina Martića**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 28. veljače 2025. zaprimilo zahtjev za mišljenjem kojeg je podnio obveznik Martin Martić, općinski načelnik Općine Preseka.

Obveznik u zahtjevu navodi da obnaša dužnost općinskog načelnika Općine Preseka. Na području navedene Općine djeluje Udruga lovaca „Fazan“ Preseka, čije se aktivnosti djelomično sufinanciraju iz proračuna te Općine. Na inicijativu članova te Udruge koje je i sam član, budući da je lovac, obveznik je predložen za obnašanje dužnosti tajnika Udruge. Prema odredbama Statuta Udruge, ovlaštene osobe za zastupanje iste su predsjednik i tajnik Udruge. Izborna skupština Udruge zakazana je za dan 16. ožujka 2025. Slijedom navedenog, obveznik traži mišljenje smije li prihvatiti imenovanje za tajnika Udruge lovaca „Fazan“ Preseka, a ako ne smije, obveznik pita može li biti član Izvršnog odbora te Udruge.

Povodom navedenog zahtjeva obveznika, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 74. sjednici održanoj 12. ožujka 2025. je obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje vodi i ustrojava, utvrdilo da Martin Martić profesionalno obnaša dužnost općinskog načelnika Općine Preseka u mandatu od 7. lipnja 2021. godine.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona pa je stoga Martin Martić, povodom obnašanja dužnosti općinskog načelnika Općine Preseka, obveznik ZSSI-a te je dužan postupati u skladu s njegovim odredbama.

Povjerenstvo je uvidom u Registar udruga i Registar neprofitnih organizacija utvrdilo da je Udruga lovaca „Fazan“ Preseka upisana u navedene registre, a da su kao osobe ovlaštene za zastupanje te Udruge upisani predsjednik Udruge Ninoslav Baček i tajnik Udruge Mario Križan.

Uvidom u Registar imovinskih kartica utvrđeno je da je obveznik Martin Martić Povjerenstvu prijavio podatak da je isti član Udruge lovaca „Fazan“ Preseka, i to od 19. travnja 2015., a koja je Udruga, sukladno podacima iz Registra udruga, u taj Registar upisana 22. siječnja 1998. godine.

Članak 3. Statuta Udruge lovaca „Fazan“ Preseka od 29. ožujka 2015. (u daljnjem tekstu: Statut) propisuje da je navedena Udruga nestranačka i neprofitna pravna osoba, upisana u Registar udruga Republike Hrvatske pri nadležnom tijelu državne uprave prema sjedištu Udruge.

Odredbom članka 5. stavka 1. i 2. Statuta propisano je da Udrugu zastupaju predsjednik i tajnik Udruge, a Skupština može ovlastiti i druge osobe za zastupanje Udruge, članak 17. Statuta propisuje da su tijela Udruge Skupština, predsjednik, Izvršni odbor, Nadzorni odbor, Stegovno vijeće te ostala imenovana tijela, člankom 18. stavkom 1. propisano je da je Skupština Udruge najviše tijelo Udruge, dok je odredbom članka 28. stavkom 1. točkom 6. Statuta propisano da Izvršni odbor iz svojih redova imenuje tajnika, lovnika i blagajnika.

Nadalje, članak 38. Statuta propisuje da tajnika Udruge imenuje Izvršni odbor između svojih članova na mandat od 4 godine te može biti ponovno biran. Stavkom 2. propisano je da tajnik Udruge obavlja stručno-administrativne poslove Udruge, vodi registar članova i odgovoran je za njegovo uredno vođenje, vodi organizaciju obaveznih radnih akcija u Udruzi, kao i evidenciju sudionika na akciji, vodi evidencije aktivnosti lovaca u Udruzi te obavlja i druge poslove za potrebe Skupštine i Izvršnog odbora Udruge.

Člankom 16. stavkom 1. Zakona o udrugama („Narodne novine“, broj 74/14., 70/17., 98/19. i 151/22., u daljnjem tekstu: ZOU) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, a stavkom 3. propisano je da je Skupština najviše tijelo udruge, kao i da se Statutom može utvrditi drukčiji naziv skupštine kao najvišeg tijela udruge. Stavkom 4. propisano je da se Statutom udruge, osim skupštine, mogu utvrditi upravna (izvršna), nadzorna i druga tijela udruge, dok je stavkom 5. propisano da Udruga imenuje jednu ili više fizičkih osoba za zastupanje udruge.

Odredbom članka 19. stavka 1. ZOU-a propisano je da osoba ovlaštena za zastupanje odgovara za zakonitost rada udruge, vodi poslove udruge sukladno odlukama skupštine, ako statutom nije drukčije propisano, odgovorna je za podnošenje skupštini prijedloga godišnjeg financijskog izvješća, dostavlja zapisnik s redovne sjednice skupštine nadležnom upravnom tijelu županije, odnosno Grada Zagreba koje vodi registar udruga, sklapa ugovore i poduzima druge pravne radnje u ime i za račun udruge te obavlja i druge poslove u skladu sa zakonom, statutom i aktima udruge.

Člankom 2. stavkom 1. ZSSI-a propisano je da obveznici u obnašanju javne dužnosti ne smiju svoj privatni interes stavljati ispred javnog interesa, dok je stavkom 2. propisano da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), odnosno kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Odredba članka 5. stavka 1. točke 6. ZSSI-a propisuje da su povezane osobe, u smislu toga Zakona, bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika te te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, stavkom 2. da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali, dok je stavkom 3. istog članka propisano da obveznici ne smiju koristiti javnu dužnost za osobni probitak ili probitak osobe koja je s njima povezana, kao i da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Odredbom članka 9. stavka 1. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, isti deklarirati na odgovarajući način i razriješiti tako da zaštiti javni interes, dok je stavkom 2. istog članka propisano da će se obveznik, ako nije drukčije propisano zakonom, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba, odnosno poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 18. stavkom 5. ZSSI-a propisanoj je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

S obzirom na citirane odredbe Statuta, ZOU-a i ZSSI-a, kao i na činjenicu da tajnik Udruge lovaca „Fazan“ Preseka nije upravljačka funkcija, niti upravno odnosno nadzorno tijelo Udruge u smislu citiranog članka 18. stavka 5. ZSSI-a, nema zapreke da obveznik Martin Martić, istovremeno s obnašanjem dužnosti općinskog načelnika Općine Preseka, bude imenovan tajnikom Udruge lovaca „Fazan“ Preseka, uz pravo na naknadu putnih i drugih opravdanih troškova.

Nadalje, a s obzirom da iz navoda obveznika proizlazi da se aktivnosti predmetne Udruge sufinanciraju iz Proračuna Općine Preseka, Povjerenstvo upućuje obveznika da, u svrhu jačanja povjerenja građana u obnašatelje javnih dužnosti i tijela javne vlasti, kao i objektivnog, transparentnog i nepristranog obnašanja tih dužnosti, Općinskom vijeću Općine Preseka u postupku predlaganja i usvajanja Proračuna kojim bi bila predviđena dodjela sredstava Udruzi lovaca „Fazan“ Preseka deklarira okolnost svoje povezanosti s Udrugom, kao i da obrazloži opravdanost dodjele i visinu financijskih sredstava Udruzi iz Proračuna Općine.

Isto tako, obveznik se upućuje da se, u postupku dodjele sredstava navedenoj Udruzi, bilo da se radi o sredstvima planiranima u Proračunu ili ne, kao i u postupku sklapanja bilo kakvih poslovnih odnosa i drugih pravnih poslova s tom Udrugom, osim deklariranja okolnosti svoje povezanosti s Udrugom, izuzme od sudjelovanja u donošenju bilo kakvih odluka s tim u vezi sukladno članku 9. ZSSI-a te da za to ovlasti pročelnika Jedinstvenoga upravnog odjela ili neku drugu osobu. Osim toga, obveznik se upućuje da, prilikom sklapanja poslovnih odnosa i drugih pravnih poslova Općine Preseka s predmetnom Udrugom koje je član i tajnik, o činjenici povezanosti s navedenom Udrugom obavijesti javnost odgovarajućom objavom na mrežnim stranicama Općine Preseka.

Isto tako, a s obzirom da, osim tajnika Udruge, istu zastupa i njezin predsjednik, Povjerenstvo upućuje obveznika da se, prilikom sklapanja poslovnih odnosa i drugih pravnih poslova između Udruge i Općine Preseka, suzdrži od zastupanja Udruge u svojstvu tajnika te tu ovlast prepusti predsjedniku Udruge.

Zaključno, Povjerenstvo ukazuje obvezniku da se u budućim situacijama oko eventualnih dvojbi oko postupanja u konkretnoj situaciji prilikom obnašanja dužnosti općinskog načelnika Općine Preseka i tajnika Udruge lovaca „Fazan“ Preseka obrati Povjerenstvu radi davanja mišljenja u smislu citiranog članka 8. stavka 3. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Martin Martić, elektroničkom poštom
2. Objava na mrežnim stranicama Povjerenstva
3. Pismohrana